PERUSTELUT

1.EHDOTUKSEN TAUSTA

•Ehdotuksen perustelut ja tavoitteet

Yhdistyneen kuningaskunnan hallitus ilmoitti 29. maaliskuuta 2017 Eurooppa-neuvostolle Yhdistyneen kuningaskunnan aikomuksesta erota Euroopan unionista, jäljempänä ’EU’, jonka jäsenvaltio se tällä hetkellä on. Odotetaan, että Yhdistynyt kuningaskunta lakkaa olemasta EU:n jäsen 30. maaliskuuta 2019.

Yhdistyneen kuningaskunnan EU:sta eroamisella on vaikutuksia, jotka ulottuvat EU:n ja Yhdistyneen kuningaskunnan kahdenvälistä suhdetta pidemmälle, erityisesti siltä osin kuin on kyse niiden Maailman kauppajärjestön, jäljempänä ’WTO’, perustamissopimuksen mukaisista sitoumuksista. Sekä EU että Yhdistynyt kuningaskunta ovat WTO:n alkuperäisiä jäseniä. Kun Euroopan yhteisö hyväksyi WTO-sopimuksen ja monenväliset kauppasopimukset vuonna 1994, myönnytyksiä ja sitoumuksia koskeva luettelo, joka liitettiin vuonna 1994 tehtyyn tullitariffeja ja kauppaa koskevaan yleissopimukseen, jäljempänä ’GATT 1994 -sopimus’, Euroopan yhteisöjen osalta, jäljempänä ’EU:n WTO-luettelo’, liitettiin siihen samanaikaisesti Yhdistyneen kuningaskunnan osalta. Sen vuoksi EU:n luettelossa on sitoumuksia, joita sovelletaan myös Yhdistyneeseen kuningaskuntaan sen WTO-jäsenen ominaisuudessa. EU:n tavaroihin sovellettavien myönnytysten soveltaminen jatkuu sen alueella, mutta EU:n tämänhetkisiin määrällisiin sitoumuksiin, etenkin tariffikiintiöihin, on tehtävä joitakin mukautuksia Yhdistyneen kuningaskunnan EU:sta eroamisen huomioon ottamiseksi.

WTO:hon sidottujen EU:n tariffikiintiöiden tämän hetkiset määrät maatalous-, kalatalous- ja teollisuustuotteiden osalta on vahvistettu sillä perusteella, että Yhdistynyt kuningaskunta on jäsenvaltio ja muodostaa osan EU:n markkinoista. Näitä tariffikiintiöitä sovelletaan EU:n koko markkinoihin, Yhdistynyt kuningaskunta mukaan luettuna. Sen vuoksi on tarpeen ottaa huomioon, että EU:n WTO-luetteloa ei enää sovelleta Yhdistyneeseen kuningaskuntaan sen jälkeen, kun se eroaa EU:sta, tai viimeistään 31. joulukuuta 2020 jälkeen, jos EU:n ja Yhdistyneen kuningaskunnan neuvottelijoiden välillä osana erosopimusta sopimat siirtymäjärjestelyt tulevat voimaan.

WTO:hon sidottujen EU:n tariffikiintiöiden mukautus tarkoittaa sitä, että nykyiset määrät jaetaan Yhdistyneen kuningaskunnan ja EU:n välillä siitä päivästä, jona Yhdistyneeseen kuningaskuntaan ei enää sovelleta EU:n WTO-luetteloa.

Monenvälisen kauppajärjestelmän selkeyden ja ennustettavuuden säilyttämiseksi EU ja Yhdistynyt kuningaskunta lähettivät kaikille WTO:n jäsenille 11. lokakuuta 2017 yhteisen kirjeen, jossa esitettiin tätä jakamista varten kaavaillut pääperiaatteet. Tämän jälkeen EU ja Yhdistynyt kuningaskunta ovat keskustelleet aktiivisesti tästä aiheesta tärkeimpien kauppakumppaneidensa kanssa WTO:ssa avoimesti ja läpinäkyvästi.

GATT 1994 -sopimuksen XXVIII artiklan mukaisesti EU:n on käytävä neuvotteluja tiettyjen WTO-jäsenten kanssa, joihin asia vaikuttaa, jotta EU:n WTO-luetteloa, johon sisältyy tariffikiintiöitä, voidaan muuttaa jakamalla nämä tariffikiintiöt. Tätä varten komissio esittää samanaikaisesti neuvostolle suosituksen luvan antamisesta komissiolle käynnistää neuvottelut niiden WTO-jäsenten kanssa, joihin asia vaikuttaa, ja luonnoksen suositukseen liitettäviksi neuvotteluohjeiksi. Neuvotteluja käydään asianomaisten WTO-jäsenten kanssa, joilla on todettu olevan GATT 1994 -sopimuksen XXVIII artiklassa esitettyjä merkityksellisiä markkinoillepääsyyn liittyviä etuja (nk. pääasiallisen hankkijan asema tai huomattava toimittaja-asema taikka alkuperäinen neuvotteluoikeus) yksittäisten tariffikiintiöiden osalta. Yhdistyneen kuningaskunnan odotetaan toteuttavan tarvittavat menettelyt oman GATT 1994 -sopimukseen liitetyn myönnytyksiä ja sitoumuksia koskevan luettelonsa vahvistamiseksi, mukaan luettuna jaetut määrälliset sitoumukset.

Kun otetaan huomioon määräaika, jonka kuluessa nämä neuvottelut on käytävä, ei voida sulkea pois mahdollisuutta, että joitakin näistä GATT 1994 -sopimuksen XXVIII artiklan mukaisista neuvotteluista yksittäisten WTO-jäsenten kanssa yhdestä tai useammasta tariffikiintiöstä ei saada päätökseen sopimuksella tarvittavassa määräajassa ennen kuin Yhdistynyt kuningaskunta lakkaa kuulumasta EU:n WTO-luettelon piiriin. Sen vuoksi on tarpeen varmistaa, että jos tällaista sopimusta ei ole, EU voi joka tapauksessa edetä tariffikiintiöiden jakamisessa muuttamalla WTO:n tariffimyönnytyksiä ja että komissiolle annetaan tarvittavat valtuudet sellaisten EU-säännösten muuttamiseksi, jotka koskevat näiden tariffikiintiöiden avaamista ja täytäntöönpanoa.

Jotta varmistetaan, että tämä on EU:n WTO-sopimuksen ja erityisesti GATT 1994 -sopimuksen XXVIII artiklan mukaisten velvoitteiden mukaista, tämän jakamisen olisi perustuttava tämänhetkisiin kauppavirtoihin kussakin tariffikiintiössä hiljattaisen edustavan ajanjakson aikana. Kaikkiin tariffikiintiöihin olisi sovellettava johdonmukaista lähestymistapaa, muun muassa tietojen ja menetelmien osalta. On tärkeää, että tämänhetkiset yleiset EU:n Yhdistyneen kuningaskunnan markkinoille pääsyä koskevat tasot muille WTO-jäsenille säilytetään GATT 1994 -sopimuksen XXVIII artiklan 2 kohdan mukaisesti.

Komissio on käyttänyt selkeää ja puolueetonta menetelmää, josta on sovittu yhdessä Yhdistyneen kuningaskunnan kanssa, asianomaisten tariffikiintiöiden jakamista koskevassa ehdotuksessaan. Ensimmäisessä vaiheessa vahvistettiin Yhdistyneen kuningaskunnan käyttöosuus kustakin tariffikiintiöstä. Käyttöosuus (%) on Yhdistyneen kuningaskunnan osuus kyseisen tariffikiintiön EU:n kokonaistuonnista tuoreen edustavan kolmivuotiskauden aikana (2013–2015). Toisessa vaiheessa tätä käyttöosuutta sovellettiin sitten koko luetteloon sisältyvään tariffikiintiömäärään, jotta saatiin Yhdistyneen kuningaskunnan osuus tietystä tariffikiintiöstä. EU:n osuus on jäljelle jäävä osa kyseisestä tariffikiintiöstä. Tämä tarkoittaa sitä, että tietyn tariffikiintiön kokonaismäärä ei muutu (eli EU27-määrä = tämänhetkinen EU28-määrä – Yhdistyneen kuningaskunnan määrä). Laskelmien pohjana olevat tiedot saatiin tariffikiintiöiden Quota2-tietokannasta, jota TAXUD-pääosasto hallinnoi, ja tariffikiintiöiden maatalousmarkkinatietojärjestelmästä, jäljempänä ’AMIS’, jota AGRI-pääosasto hallinnoi.

Jos jossakin tariffikiintiössä ei todettu kaupankäyntiä viitekaudella, Yhdistyneen kuningaskunnan käyttöosuuden määrittämiseksi käytettiin kahta vaihtoehtoista menetelmää. Niissä tapauksissa, joissa on olemassa toinen tariffikiintiö, jossa tuotteen määritelmä on täsmälleen sama, kyseisen täsmälleen saman tariffikiintiön käyttöosuutta sovellettiin siihen tariffikiintiöön, jossa ei todettu kaupankäyntiä viitejaksolla. Niissä tapauksissa, joissa ei ollut tariffikiintiötä, jossa tuotteen määritelmä olisi täsmälleen sama, käyttöosuuden laskentakaavaa sovellettiin vastaavien tullinimikkeiden EU-tuontiin tariffikiintiön ulkopuolella.

EU:n ja Uuden-Seelannin välillä allekirjoitettiin 13 päivänä maaliskuuta 2018 GATT-sopimuksen XXIV.6 artiklan nojalla sopimus Kroatian liityttyä EU:hun, ja se odottaa edelleen Euroopan parlamentin hyväksyntää, ennen kuin neuvosto tekee sen. Sopimuksella kasvatetaan Uudelle-Seelannille myönnettyä tariffikiintiötä ”lampaan- tai vuohenliha, tuoretta, jäähdytettyä tai jäädytettyä” (numero 092013) 135 tonnilla, joten määrä on 228 389 tonnia ja vastaava tuleva EU-27:n määrä on 114 184 tonnia.

•Yhdenmukaisuus muiden alaa koskevien politiikkojen säännösten kanssa

Tämä aloite on yhdenmukainen EU:n käynnissä olevien sellaisten toimien kanssa, joilla valmistellaan Yhdistyneen kuningaskunnan eroa EU:sta hallitusti, ja erityisesti EU:n ja Yhdistyneen kuningaskunnan WTO:n jäsenille 11. lokakuuta 2017 lähettämän kirjeen kanssa.

•Yhdenmukaisuus unionin muiden politiikkojen kanssa

Kuten edellä.

2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE